Nordisk luftkommando kan bli lagt til Norge. Blir arbeidsplass for 400. 
Russlands overfall på Ukraina har ført Norden sammen i Nato. Det er i luften samarbeidet er kommet lengst. I fjor ble sjefene for luftforsvaret i Norge, Sverige, Danmark og Finland enige om å samle kreftene. Snart består den nordiske luftmakten blant annet av 250 kampfly. Norden matcher dermed både Storbritannia og Frankrike. Målet er å kunne opptre som én luftstyrke. I fredstid er det avgjørende å kunne følge den høye russisk militære aktiviteten i nordområdene og virke avskrekkende på vår store nabo i øst. I krise og krig er det om å gjøre å sikre luftherredømmet. Med Sverige og Finland i Nato vil områdene øst for Norge og mot Baltikum også bli viktige for luftmakten.     Militærøvelsen Nordic Response på Nordkalotten har vist at det er mulig å få til i praksis. Storøvelsen har vært den første testen på et felles nordisk luftoperasjonssenter.  Norsk luftgeneral i førersetet Rolf Folland har hatt kommando over alle Natos luftstyrker på nordflanke under øvelsen. Han er generalmajor og sjef for det norske luftforsvaret. Folland har lenge arbeidet for tettere nordisk luftsamarbeid. Han har tro på at et luftoperasjonssenter under Norfolk-kommandoen blir lagt til Norge. Den nasjonale norske luftkommandoen ligger inne i fjellet på Reitan utenfor Bodø. Her har man allerede bortimot to års erfaring med felles nordiske luftoperasjoner. Øvelsen nå ledes fra Bodin leir i Bodø, og fra Sørreisa. Øvelsen styrker Norges muligheter Folland mener at årets øvelse i nord også har vist at Norge har grep om oppgavene. En multinasjonal stab på 300 mennesker har håndtert operasjoner med styrker på hele Nordkalotten og på hangarskip. Samtidig har det vært tett samhandling med hær, marine og spesialstyrker under øvelsen. – Vi viser nå at vi kan håndtere dette så bra som vi gjør. Jeg tror det bygger trygghet som øker mulighetene for at vi faktisk får luftkommandoen til Norge, sier Folland til Aftenposten. – Men det er viktig for meg å påpeke at det er Nato som skal beslutte dette. Og den beslutningen er ikke formelt tatt, understreker han. Han vil ikke ta stilling til hvor operasjonssenteret bør ligge. Men han håper at Norge som nasjon «kjenner sin besøkelsestid» og legger til rette for dette.  Kan være hvor som helst – Rent militærfaglig kan dette geografisk ligge hvor som helst i Norge, sier Folland. Men i praksis er det begrensninger. – Det et krav om at det må være en beskyttet lokasjon. Det må være nærhet til en militær flystasjon med militært vakthold. Man må kunne ta av og lande uten å måtte gå om sivile etater som Avinor, påpeker Folland. Kommandoen vil være bemannet med rundt 400 mennesker. Det betyr at det også må finnes betydelig infrastruktur i området. Som boliger, skoler (også internasjonale) og alt som hører til.
Sjefene for luftforsvaret i Norge, Sverige, Danmark og Finland er blitt enige om å opptre som én luftstyrke.  Sverige og Finland sin tilknytning til Nato betyr at områdene øst for Norge også blir viktige for luftmakten. Rolf Folland har hatt kommando over Natos luftstyrker på nordflanken under militærøvelse Nordic Response. Han mener at øvelsen har styrket Norges muligheter og håper at Norge vil legge til rette for et luftoperasjonssenter under Norfolk-kommandoen.